b'\n_START_ARTICLE_\nJorddykkeren\n_START_PARAGRAPH_\nJorddykkeren er en skikkelse fra indiansk mytologi som forekommer i sv\xc3\xa6rt mange utforminger og variasjoner hos de ulike indianerstammene i Canada og USA._NEWLINE_Utgangspunktet er at verden er dekket av vann, og at skaperguden, som noen kaller Manitou, \xc3\xb8nsker \xc3\xa5 skape landjorden. Han trenger et utgangspunkt, eller r\xc3\xa5materiale, og engasjerer en hjelper til \xc3\xa5 hente jord, eller mudder, fra havets bunn. Hjelperen kan v\xc3\xa6re en and, en ravn, en soth\xc3\xb8ne, en lom, en \xc3\xb8rn, en skilpadde eller en bisamrotte; eller i noen tilfeller skaperguden selv, slik som i modocindianernes legende om Kumokums. I noen tilfeller f\xc3\xa5r hjelperen en bel\xc3\xb8nning av skaperguden: cheyenneindianerne fortalte at soth\xc3\xb8na smakte mudder fordi hun hadde dykket etter mudder for skaperguden, og f\xc3\xa5tt \xc2\xabuspiselighet\xc2\xbb som beskyttende gave fra guden. Noen varianter forteller at dyret ofrer seg, og d\xc3\xb8r etter \xc3\xa5 ha hentet opp jorden; i andre varianter er det tre dyr som fors\xc3\xb8ker, og de to f\xc3\xb8rste d\xc3\xb8r f\xc3\xb8r det tredje lykkes._NEWLINE_Den lille mengden jord som hentes opp fra havbunnen er ofte s\xc3\xa5 lite som det rommes i et nebb; men det vokser raskt til \xc3\xa5 dekke jorden. I noen varianter er det vingeslag fra en \xc3\xb8rn som bidrar til \xc3\xa5 forme jorden med fjell og daler._NEWLINE_Legenden om jorddykkeren finnes ogs\xc3\xa5 hos Ainufolket i Sibir, og det er mulig at de nordamerikanske indianerne har f\xc3\xb8rt med seg legenden da de vandret inn i Nord-Amerika over Beringstredet for ca 16\xc2\xa0000 \xc3\xa5r siden._NEWLINE_Flere varianter av legendene er gjengitt p\xc3\xa5 norsk i samlingen Jorden \xe2\x80\x93 v\xc3\xa5r mor, 2002.'